‘ทีคิวเอ็ม’ขายประกัน รถยนต์พ่วงศัลยกรรม
ทีคิวเอ็มจับมือเมืองไทยฯ เจาะกลุ่มผู้หญิง ขายประกันรถชั้น 1 พ่วงคุ้มครองศัลยกรรม
18 พ.ย. 2558

ทีคิวเอ็มจับมือเมืองไทยฯ เจาะกลุ่มผู้หญิง ขายประกันรถชั้น 1 พ่วงคุ้มครองศัลยกรรม
นางนภัสนันท์ พรรณนิภา ประธานเจ้าหน้าที่บริหาร บริษัททีคิวเอ็ม อินชัวร์รันส์ โบรคเกอร์ เปิดเผยว่า ได้ร่วมมือกับบริษัท เมืองไทยประกันภัย พัฒนาแบบประกันภัยรถยนต์ชั้น 1 เพื่อจับกลุ่มลูกค้าผู้หญิงโดยเฉพาะ ในชื่อ “TQM Motor for Lady” ที่นอกจากให้ความคุ้มครองตามมาตรฐานทั่วไปแล้ว ยังขยายความคุ้มครองไปถึงค่ารักษาจากการผ่าตัดศัลยกรรมจากอุบัติเหตุที่ให้ความคุ้มครองสูงสุดถึง 2 แสนบาท รวมทั้งคุ้มครองจากการถูกโจรกรรมทรัพย์สินในรถ เช่น กระเป๋า โน้ตบุ๊ก โทรศัพท์มือถือ เป็นต้น
“ปัจจุบันเรามีฐานลูกค้าอยู่ 2 ล้านราย และจากการวิจัยกลุ่มผู้หญิงพบว่า ผู้หญิงจะให้ความสำคัญกับการเลือกทำประกันภัยรถยนต์ลำดับแรก และต้องการความคุ้มครองที่คุ้มค่า โดยสิ่งที่ผู้หญิงกังวลในการขับรถ ได้แก่ อุบัติเหตุบนท้องถนน รถเสียฉุกเฉิน เครื่องยนต์ขัดข้อง ตามลำดับจึงต้องการบริการช่วยเหลือฉุกเฉินเมื่อเกิดอุบัติเหตุ และยังพบอีกว่าสิ่งที่ผู้หญิงต้องการเป็นพิเศษเมื่อเกิดอุบัติเหตุคือประกันที่ให้ความคุ้มครองในระดับศัลยกรรม” นางนภัสนันท์ กล่าว